arnastofnun/IGC-2024 huggingface dataset:
Kristofer Heidemann

Kristofer Heidemann (Christoffer Heedemann) (um 1623 – 1703) var danskur embættismaður sem var fyrsti landfógeti Íslands á árunum 1683-1693 og gegndi jafnframt hlutverki amtmanns um fimm ára skeið.

Faðir hans var Johannes Heidemann, hafnarstjóri í Kaupmannahöfn og síðar landfógeti í Færeyjum. Heidemann var skipaður landfógeti árið 1683, þegar embættið var stofnað, og fór þá þegar til Íslands og settist að á Bessastöðum með fjölskyldu sína. Jafnframt var stofnað embætti amtmanns en þar sem ekki var skipað í það strax gegndi Heidemann amtmannsembættinu fyrstu árin. Christian Müller var svo skipaður amtmaður á Íslandi 1688 og kom þá til landsins en þar sem hann var ókunnugur öllu og ekki mikill skörungur leituðu bæði hann og aðrir til Heidemanns og réði hann því áfram mjög miklu meðan hann var á landinu.

Heidemann stóð fyrir því á Alþingi sumarið 1692 að láta tjalda yfir Lögréttu með vaðmáli en áður hafði rétturinn verið haldinn undir berum himni. Hann endurbætti líka húsakynni á Bessastöðum, bæði embættisbústað og kirkju. Þeir Sigurður Björnsson lögmaður voru miklir vinir og fékk Heidemann meðal annars í gegn að lögmannslaun voru hækkuð.

Jón Halldórsson í Hítardal segir um hann í "Hirðstjóraannál" að hann hafi verið „bæði skarpur og stórmannlegur á hvora síðuna sem hann sneri sér“. Hann lýsir honum jafnframt svo að hann hafi verið „fyrirmannleg persóna að ásýnd, orðfæri og skarpleik, glaðlyndur og örlátur við vini sína og fólk sem veittu honum hús og greiða á hans reisum, en hinum þungur eður þeim, er sýndu sig stóra ... Hann var gestrisinn og stórveitingasamur og stóðst því vart rausn sína.“

Heidemann þótti sérlega harðdrægur fjáraflamaður og var sagt að hann hefði flutt með sér fjóra hestburði af silfri og öðrum peningum þegar hann fór frá landinu. Hann flutti til Danmerkur með konu sína og börn sumarið 1692 en kom þó aftur sumarið eftir til að afhenda Bessastaði og telst því ekki hafa látið af embætti fyrr en þá.

Kona hans var Sophia Amalia Pfeiff, dóttir Daniels Pfeiff prests og guðfræðiprófessors í Kaupmannahöfn. Heidemann varð amtmaður í Nordlandsamti í Noregi 1694 en lenti í miklum deilum og málaferlum sem hann vann að lokum en dó skömmu síðar í Kaupmannahöfn, stórskuldugur, og bjuggu kona hans og börn við örbirgð.
Andrés Iversen

Andrés Iversen Rafn (d. 1695) var danskur maður sem gegndi starfi landfógeta á Íslandi í lok 17. aldar en var þó ekki eiginlegur landfógeti, heldur umboðsmaður danskra kaupmanna sem höfðu landið á leigu.

Hann tók við af Heidemann landfógeta árið 1693 en starfstíð hans var ekki löng því hann dó á Bessastöðum snemma árs 1695. Jón Halldórsson í Hítardal segir í "Hirðstjóraannál" að hann hafi verið fyrirferðarlítill og fáskiptinn maður.
Gyðingahatur

Gyðingahatur er andúð, fordómar, mismunun og ofsóknir á hendur Gyðingum sem þjóð, þjóðfélagshóp, trúfélagi eða kynþætti. Nasismi var stjórnmálastefna, sem grundvallaðist á gyðingahatri og stefndi að útrýmingu gyðinga. Helförin var skipulögð tilraun til þess að hrinda þeirri stefnu í framkvæmd.

Judenhass (Gyðingahatur) var notað fyrst af þýskum vísindamönnum árið 1873 til að lýsa slíku hatri. Ásakanir í garð gyðinga hafa verið alt frá að bera svarta dauða til landsins og bera undirróður gegn kristinni til að bendla þá við kommúnisman og stórglæpi hans og reka skipulagða brotastarfsemi.
Níels Hafstein

Níels Hafstein (fæddur 1947 í Reykjavík) er íslenskur myndlistarmaður. Hann er einn af stofnendum Nýlistasafnsins og fyrsti formaður stjórnar þess árið 1978, hann gegndi einnig formennsku Myndhöggvarafélagsins á árunum 1975-1981 og stofnaði og rekur nú Safnasafnið á Svalbarðaströnd ásamt Magnhildi konu sinni. Hann Lauk námi frá skúlptúrdeild Myndlista- og handíðaskóla Íslands árið 1973. og var aðstoðarmaður Ragnars Kjartanssonar myndhöggvara á árunum 1973-1979. Hann hefur setið í fjölda dómnefda og ritnefda, og hefur átt sæti í fulltrúaráði Listahátíðar og í Safnaráði og sinnt miklu starfi í þágu myndlistar á Íslandi.

Myndlist.

Níels Hafstein hefur haldið þónokkrar einkasýningar, flestar í Nýlistasafninu, hann hefur verið þátttakandi í 50 samsýningum á Íslandi, í Noregi, Hollandi, Belgíu, Frakklandi, Þýskalandi, á Ítalíu og í Bandaríkjunum. Verk eftir hann liggja í eigu Nýlistasafnsins, Listasafns Íslands, Listasafns Reykjavíkur, Trondhjems Kunstforening í Noregi, Arkitektafélags Íslands og Safnasafnsins. Hann hefur einnig haft umsjón með 76 innlendum og erlendum sýningum, þar á meðal skiptisýningum til Hollands og Noregs fyrir Nýlistasafnið, hefur árlega umsjón með 10-12 sýningum fyrir Safnasafnið. Kom með Seríal-listina (reikningslega möguleika) inn í landið snemma á áttunda áratugnum ásamt Þór Vigfússyni. Var þriðji Íslendingurinn sem vann bókverk (artists books). Hefur gert á annað hundrað slíkra verka í röðum, var einna fyrstur listamanna til að setja upp heildstæða innsetningu (innstallation) á Íslandi. Hefur búið til verk undir áhrifum af alþýðulist, þar á meðal 11x2m útsaumað flauelsklæði. Önnur helstu verk eru myndaraðir um íslensku fjármörkin og tilfinningalíf sauðfjárins, goðfræðileg innsetning um svarta og gyllta hesta og verk í 222 hlutum þar sem ákveðinn formmöguleiki er tæmdur. Auk þess gjörningur um upphaf, jafnvægi og hrörnun sem fluttur var í Sonja Henie &amp; Niels Onstad safninu í Ósló 1981.

Ritstörf.

Níels Hafstein hefur skrifað á annað hundrað greinar um nútímamyndlist og gagnrýni í Þjóðviljann, Lesbók Morgunblaðsins, Lystræningjann, Svart á hvítu, Tímarit M&amp;M og sýningarskrár Nýlistasafnsins og Safnasafnsins. Skrifaði bókverkið 3001, myndskreytt af Helga Þorgils Friðjónssyni listmálara og hefur unnið töluvert af Bókverkum (Artist Books) svo eitthvað sé nefnt.
Crymogea

Crymogea er bókaútgáfa sem stofnuð var árið 2007 af Snæbirni Arngrímssyni og Kristjáni B. Jónassyni, sem jafnframt er útgáfustjóri. Crymogea er til húsa á Barónsstíg 27 og gefur út bækur um ljósmyndun, myndlist og hönnun.

Crymogea hefur gefið út bækur eftir ljósmyndara svo sem Ragnar Axelsson, Pál Stefánsson og Vigfús Birgisson, og einnig bækur með verkum myndlistarmanna á borð við Eggert Pétursson, Guðrúnu Einarsdóttur og Kristinn E. Hrafnsson. Forlagið gefur út ritröð um íslenska samtíðarlistamenn i samstarfi við Listasjóð Dungal.

Nafn útgáfunnar er fengið frá höfuðriti Arngríms Jónssonar lærða (1568-1648), "Crymogaea sive rerum Islandicarum libri III", sem fyrst kom út í Hamborg árið 1609, og er hann verndari útgáfunnar.

Í apríl 2011 óskaði bókaútgáfan því að listaverkið "Fallegasta bók í heimi" yrði fjarlægt af sýningunni "KODDU" í Nýlistasafninu. Listaverkið byggir á bókinni Flora Islandica, sem bókaútgáfan hafði gefið út og þótti henni listaverkið brjóta á sæmdarrétti höfunda bókarinnar. Nýlistasafnið varð við ósk forlagsins og fjarlægði verkið úr sýningarsal sýnum. Verkið var þá flutt á þann hluta sýningarinnar sem var í Alliance-húsinu, en ekki var orðið við þeirri kröfu að því yrði eytt.
Ísleifur Einarsson

Ísleifur Einarsson (21. maí 1765 – 23. júlí 1836) var íslenskur sýslumaður og dómari í landsyfirréttinum og gengdi embætti bæði amtmanns og stiftamtmanns í afleysingum.

Ísleifur var fæddur á Ási í Holtum og var sonur Einars Jónssonar skólameistara í Skálholti og síðar sýslumanns og konu hans Kristínar Einarsdóttur. Hann útskrifaðist úr Skálholtsskóla 1783 og var fyrst skrifari Jóns Jónssonar sýslumanns á Móeiðarhvoli. Hann fór til náms við Kaupmannahafnarháskóla 1787 og lauk lögfræðiprófi 1790. Sama ár varð hann sýslumaður í Húnavatnssýslu og bjó á Geitaskarði.

Árið 1800 var hann skipaður assessor í yfirréttinum, varð 1. assessor 1817 og yfirdómari 1834. Hann var etatsráð að nafnbót frá 1817. Ísleifur gegndi embætti amtmanns í Suður- og Vesturamti í fjarveru Stefáns Þórarinssonar 1804-1805 og embætti stiftamtmanns 1815-1816, þegar Castenskjöld stiftamtmaður var settur af um stundarsakir.

Eftir að Ísleifur varð dómari bjó hann fyrst í Reykjavík en flutti sig svo að Brekku á Álftanesi og dó þar. Fyrri kona hans var Guðrún Þorláksdóttir (d. 1801) og síðari kona hans Sigríður Gísladóttir Thorarensen, prófasts í Odda.
Fastbúnaður

Fastbúnaður eru tölvuforrit og gagnagrindur sem eru prentuð á samrásir í ýmsum tegundum rafeindatækja. Þegar um er að ræða fastbúnað þá á það yfirleitt við um ívafskerfi. Fastbúnaður var upphaflega skilgreindur sem andstæðan við hugbúnað sem hægt er að skipta um án þess að gera breytingar á vélbúnaði tækisins. Venjulega er fastbúnaður geymdur í lesminni og þarf þá að skipta um kubb til að uppfæra hann. Síðustu ár hefur hins vegar orðið algengt að geyma fastbúnað á flash-minni sem hægt er að skrifa yfir í ákveðinn fjölda skipta.
Hlíðaskóli

Hlíðaskóli er skóli í Hlíðahverfi í Reykjavík. Hann er heildstæður grunnskóli sem felur í sér alla bekki frá 1. til 10. Þar stunda rúmlega 500 nemendur nám í 25 bekkjardeildum. Skólastarf í Hlíðahverfi hófst árið 1954 með kennslu 7–8 ára barna í húsnæði leikskólans við Eskihlíð, sem þá var útibú frá Austurbæjarskóla. Ári seinna fékk skólinn nafnið Eskihlíðarskóli. Fyrsti skólastjóri hans var Magnús Sigurðsson. Fljótlega var hafist handa við byggingu nýs skólahúsnæðis við Hamrahlíð og flutt í fyrsta áfanga þess árið 1960. Skólinn fékk þá nafnið Hlíðaskóli. Sigvaldi Thordarson arkitekt teiknaði skólann sem átti í upphafi að verða stærsti skóli landsins og rúma 1700–1800 nemendur. Magnús Sigurðsson gegndi störfum fram til ársins 1969 en þá leysti Ásgeir Guðmundsson hann af hólmi. Ásgeir var skólastjóri Hlíðaskóla til ársins 1980 ef frá eru talin árin 1972-74 en þá var Ásgeir í námsleyfi og gegndi Áslaug Friðriksdóttir starfi skólastjóra á meðan. Árni Magnússon var skólastjóri í rúmlega tuttugu ár (1980–2003). Frá og með mars 2011 er skólastjóri Aðalheiður Bragadóttir.
Stefán Stephensen

Stefán Ólafsson Stephensen (27. desember 1767 – 20. desember 1820) var íslenskur lögfræðingur sem var varalögmaður norðan og vestan frá 1790 og amtmaður í Vesturamti frá 1806 til dauðadags.

Stefán var fæddur á Bessastöðum og var sonur Ólafs Stephensen stiftamtmanns og konu hans Sigríðar Magnúsdóttur og bróðir þeirra Magnúsar Stephensen dómstjóra og Björns Stephensen dómsmálaritara. Hann útskrifaðist úr Skálholtsskóla 1785 og lauk lögfræðiprófi frá Kaupmannahafnarháskóla haustið 1788. Með konungsbréfi 4. júní 1790 var hann skipaður varalögmaður hjá Magnúsi bróður sínum og þegar Landsyfirréttur var stofnaður árið 1800 og Magnús varð dómstjóri var Stefán skipaður 1. assessor en var þó launalaus og skyldi ekki sitja í dómnum nema í forföllum bróður síns. Jafnframt var honum falið að semja nýja lögbók. Hann var einn nefndarmannanna í jarðamatsnefndinni sem skipuð var árið 1800.

Þann 6. júní 1806 var hann skipaður amtmaður í Vesturamti. Hann bjó á Innra-Hólmi frá 1790, flutti að Hvanneyri 1793 og bjó þar til 1801 en flutti sig þá að Hvítárvöllum og dó þar í árslok 1820.

Fyrri kona Stefáns var Marta María Hölter, dóttir Diðriks Hölters kaupmanns. Hún er skráð höfundur fyrstu íslensku matreiðslubókarinnar, sem nefnist "Einfalt matreiðsluvasakver fyrir heldri manna húsfreyjur" og kom út árið 1800, en líklega var þó Magnús mágur hennar höfundur bókarinnar að hluta eða öllu. Marta María lést 14. júní 1805. Börn þeirra voru Ólafur, auditör í danska hernum og síðar bæjarfógeti í Danmörku, Sigríður, fyrsta kona Ólafs Stephensen dómsmálaritara, frænda síns, Ragnheiður kona Helga Thordersens biskups, Magnús sýslumaður í Vatnsdal, Pétur prestur á Ólafsvöllum, Hannes prófastur á Ytra-Hólmi, Elín, kona Jóns Thorstenssen landlæknis, Stefán prestur á Reynivöllum og Marta, miðkona Ólafs dómsmálaritara sem áður hafði verið giftur systur hennar. Stefán amtmaður giftist öðru sinni Guðrúnu Oddsdóttur, sem var dóttir Odds Þorvarðarsonar prests á Reynivöllum, en synir þeirra dóu ungir.
Aarau

Aarau er borg í Sviss og jafnframt höfuðborg kantónunnar Aargau. Aarau var fyrsta eiginlega höfuðborg Sviss til skamms tíma árið 1798, áður en stjórn helvetíska lýðveldisins var flutt til Luzern.

Lega.

Aarau liggur við ána Aare vestarlega í kantónunni og liggja vestari borgarmörkin að landamærunum að Solothurn. Næstu borgir eru Basel til norðvesturs (40 km), Zürich til austurs (40 km) og Luzern til suðausturs (40 km).

Skjaldarmerki.

Skjaldarmerki Aarau er svartur örn með rauðar klær, nef og tungu á hvítum grunni. Efst er rauður borði. Hér er um orðaleik að ræða, enda merkir "Aar" úr Aarau "örn" á þýsku.

Orðsifjar.

Borgin hét upphaflega Arowe og er dregin af ánni Aare. Arowe breyttist fljótt í Aarau, en "au" merkir "flæðiland". Það athugist að þýska orðið Aar merkir örn (sbr. Ari á íslensku), en það hefur ekkert með borgarheitið að gera í þessu tilfelli.

Söguágrip.

Aarau myndaðist sem þorp í upphafi 13. aldar. Árið 1976 fundu fornleifafræðingar leifar af gamalli trébrú yfir ána Aare, þannig að staðurinn hefur verið notaður sem þjóðleið í austur-vestur stefnu nokkru áður. Milli 1240 og 1250 veittu greifarnir af Kyburg Aarau borgarréttindi og stofnuðu borgina formlega. En 1263 dó Kyburg-ættin út og eignaðist þá þýski konungurinn Rúdolf I frá Habsborg borgina. Hann staðfesti borgarréttindi Aarau árið 1283. Á 14. öld fékk Aarau borgarmúra og var hún stækkuð í leiðinni. 1415 réðust hermenn frá Bern á héraðið og sátu um Aarau þegar Habsborgarættin var í ónáð hjá þýska keisaranum. borgin féll eftir skamma vörn og varð Bern þá eigandi hennar næstu aldir. Árið 1528 þrýsti borgarráð Bernar á íbúa Aarau til að taka siðaskiptum og var það gert. Fyrir vikið var borgin Aarau notuð sem aðalfundarstaður fyrir samband reformeraða kantónanna. Við það stækkaði borgin enn og iðnaður þreifst vel. Síðasti fundur reformeraða sambandsins í Aarau fór fram í desember 1797. Aðeins nokkrum mánuðum seinna hertóku Frakkar landið allt. Héraðið í kringum borgina Aarau var innlimað í helvetíska lýðveldinu og var Aarau gerð að höfuðborg lýðveldisins, hinnar fyrstu eiginlegu höfuðborgar Sviss. Alþingið fundaði í ráðhúsi borgarinnar, en ríkistjórnin í stóru einbýlishúsi. Strax kom þó í ljóst að Aarau var of lítil borg til að taka við hlutverki höfuðborgar. Aðeins fjórum mánuðum seinna fluttu þingið og stjórnin því til Luzern, sem tók við því hlutverki. Aarau var þó eftir sem áður höfuðstaður litlu kantónunnar Aargau. Árið 1803 voru þrjár smáar kantónur (Aargau, Fricktal og Baden) sameinaðar í eina stóra kantónu, Aargau, og varð Aarau höfuðborg hennar. Það hefur hún verið síðan. Aarau er í dag frekar lítil borg. Íbúar voru aðeins 2.400 þegar hún var höfuðborg Sviss, 7.800 um aldamótin 1900 og rúmlega 19 þúsund í dag.

Íþróttir.

Helsta íþróttagrein borgarinnar eru veðreiðar. Á hlaupabrautinni eru árlega haldin ýmis hestamót.

Helsta knattspyrnulið borgarinnar er FC Aarau, sem þrisvar hefur orðið svissneskur meistari (1912, 1914 og 1993).

Vinabæir.

Aarau viðheldur vinabæjatengslum við eftirfarandi borgir:
Johann Georg Hiedler

Johann Georg Hiedler (28. febrúar 1792 – 9. febrúar 1857) var austurrískur malari sem opinberlega hefur verið talinn föðurafi Adolfs Hitler og var kvæntur ömmu hans. Það er þó ekki fullvíst því þau giftust ekki fyrr en fimm árum eftir fæðingu Alois, föður Adolfs.

Johann Georg og Maria Anna Schicklgruber gengu í hjónaband 1842 og varð Alois þá stjúpsonur Johanns Georgs og tók ættarnafn hans en hafði áður kallast Alois Schicklgruber. Seinna var fullyrt að Alois væri í raun sonur Johanns Georgs, getinn fyrir hjónaband, og árið 1877 fékk hann lagalega staðfestingu á því. Sagnfræðingar telja að þetta sé ekki ólíklegt en einnig hefur verið nefndur til sem hugsanlegur faðir Johann Nepomunk Hiedler, yngri bróðir Johanns Georgs, sem ól Alois upp að nokkru leyti og arfleiddi hann að vænum hluta eigna sinna. Einnig voru um tíma uppi kenningar um að gyðingur að nafni Leopold Frankenberger hefði barnað Mariu þegar hún var vinnukona á heimili fjölskyldu hans í Graz en sú tilgáta þykir nú ósennileg, meðal annars vegna þess að gyðingar voru á þessum árum útlægir frá Graz.
Ólafur Stephensen (dómsmálaritari)

Ólafur Magnússon Stephensen (6. september 1791 – 14. apríl 1872) var íslenskur lögfræðingur sem var dómsmálaritari við Landsyfirrétt og bjó lengi í Viðey.

Ólafur var fæddur á Leirá, sonur Magnúsar Stephensen konferensráðs og konu hans Guðrúnar Vigfúsdóttur Scheving. Frændi hans og nafni, Ólafur sonur Stefáns Stephensen bróður Magnúsar, fæddist sama ár og er þeim stundum ruglað saman. Hann lærði til stúdentsprófs í heimaskóla hjá Árna Helgasyni biskupi og útskrifaðist árið 1814. Sama haust hóf hann nám við Kaupmannahafnarháskóla og útskrifaðist með lögfræðipróf 1817. Hann varð varadómsmálaritari við Landsyfirrétt 1826 en það starf var sameinað embætti 2. dómara árið 1834. Hann var sæmdur justitsráðsnafnbót 1862.

Ólafur erfði Viðey eftir föður sinn þegar hann lést 1833 og bjó þar til æviloka. Jón Espólín segir að hann hafi verið búmaður, en gáfuminni. Hann var þríkvæntur og voru fyrri konur hans tvær systur og náfrænkur hans, dætur Stefáns Stephensen amtmanns, föðurbróður hans, þær Sigríður (30. ágúst 1792 – 2. nóvember 1827) og Marta (14. júní 1805 – 27. október 1833). Þriðja kona Ólafs var Sigríður Þórðardóttir (1803 – 1879).
Johnny Depp

John Christopher Depp II, þekktastur sem Johnny Depp, (fæddur 9. júní 1963) er bandarískur leikari.

Depp fæddist í Owensboro, Kentucky en var alinn upp í Flórída. Hann hætti í skóla í von um að ná frama sem rokkstjarna þegar hann var fimmtán ára. Hann var í mörgum bílskúrsböndum þar á meðal The Kids.

Hann byrjaði fyrst að leika eftir heimsókn til L.A með þáverandi konu sinni, Lorian Alison sem kynnti hann fyrir leikaranum Nicolas Cage. Frumraun hans í kvikmyndageiranum var A Nightmare on Elm Street árið 1984. Hann skaust upp á stjörnuhimininn þegar hann tók við af „Jeff Yagher“ í hlutverkinu sem leynilögreglan Tommy Hanson í vinsælu sjónvarpsþáttunum 21 Jump Street.

Þegar hann hitti Tim Burton var hann búinn að leika í nokkrum unglingamyndum en fyrsta myndin sem hann lék í þar sem Tim Burton var leiksstjóri var Edward Scissorhands. Í kjölfar velgengni kvikmyndarinnar fór hann að velja hlutverk sem koma gagnrýnendum og áhorfendum á óvart. Hann hélt áfram að fá góða gagnrýni og auka vinsældir með því að taka aftur þátt í kvikmynd með Tim Burton sem aðalhlutverkið í myndinni Ed Wood það var árið 1994. árið 1997 lék hann leynilögreglumann hjá FBI í myndinni Donnie Brasco sem var byggð á raunverulegum atburðum, hann lék á móti Al Pacino. Árið 1998 lék hann í Fear and Loathing in Las Vegas. Árið 1999 lék hann í vísindaskáldsögu- og hryllingsmyndinni The Astronaut's Wife. Sama ár þá lék hann aftur í mynd sem Tim Burton leiksstýrði myndin hét Sleepy Hollow. Depp hefur leikið margar persónur á ferlinum, þar á meðal sjóræningjann Jack Sparrow í Pirates of the Caribbean myndunum.

Hann hefur verið tilnefndur til 92 verðlauna en unnið 37 af þeim. Þar á meðal hefur hann verið tilnefndur til Óskarsverðlauna þrisvar sinnum.

Einkalíf.

Depp á tvö börn með fyrrum eiginkonu sinni, Vanessu Paradis.

Árið 2022 komst í hámæli dómsmál Depps gegn Amber Heard, leikkonu sem hann var giftur um tveggja ára skeið. Heard sakaði Depp um heimilisofbeldi og fór hann í meiðyrðamál við hana vegna ummæla sem hún lét falla um hann. Depp vann málið.
K2

K2 er næsthæsta fjall í heimi eftir Everestfjalli. Það er 8.611 metrar að hæð og er í Karakoram-fjallgarðinum á landamærum Kína og Pakistans. Á ensku er fjallið gjarnan nefnt "Savage Mountain" („Villta fjallið“) því það er svo erfitt að klífa það. Fjórði hver maður sem reynt hefur að ná tindinum hefur dáið á fjallinu.

Nafnið er dregið úr „Karakoram“, heiti fjallgarðsins sem K2 tilheyrir, það er að segja það var annað fjallið sem skráð var í landmælingum Great Trigonometric Survey. Stefnumál Great Trigonometric Survey var það að skyldi nota örnefni hvar sem hægt er en það leit út fyrir að K2 hafi ekki átt neitt staðbundið nafn, líklega vegna staðsetningar þess.

Ítalskur hópur náði toppi á fjallsins fyrstur í júlí árið 1954.

Þann 28. júlí árið 2017 komst John Snorri Sigurjónsson á topp fjallsins og varð þar með fyrstur Íslendinga til að ná því. Þá hafði enginn maður náð að komast á topp fjallsins síðan 2014. John Snorri reyndi síðar að verða fyrstur til að klífa fjallið að vetri til en nepalskur hópur varð undan í ársbyrjun 2021. John Snorri lést ásamt tveimur fjallgöngufélögum sínum á fjallinu í febrúar sama ár.
John Mayer

John Clayton Mayer (borið fram sem fæddur 16. október 1977) er bandarískur tónlistarmaður, söngvari-textahöfundur, upptökulistamaður og tónlistarframleiðandi. Fæddur og uppalinn í Connecticut og lærði í Berklee College of Music í Boston áður en hann flutti til Atlanta í Georgíu árið 1997. Fyrstu tvær plöturnar hans, "Room for Squuares" og "Heavier Things" seldust vel og fékk hann platínuplötur fyrir þær. Árið 2003 vann hann Best Male Pop Vocal Performance Grammy-verðlaunin fyrir "Your Body Is a Wonderland".

Mayer hóf feril sinn með órafmögnuðu rokki en fór smám saman yfir í blús árið 2005 eftir samstarf með virtum blúslistmönnum á borð við BB King, Buddy Guy og Eric Clapton og til varð Tríó Johns Mayer. Blúsáhrifin má heyra á "Continuum" plötu hans sem var gefin út í september 2006. Á 49. Grammy-verðlaununum árið 2007 vann Mayer Best Pop Vocal Album fyrir Continuum og Best Male Pop Vocal Performance fyrir "Waiting On The World To Change". Hann gaf út fjórðu plötuna sína, "Battle Studies" í nóvember 2009.

Á ferli sínum hefur Mayer fengist við uppistand, gamanleik, grafíska hönnun og skrif. Hann hefur skrifað verk fyrir tímarit og er þekktastur fyrir skrif sín í tímaritið "Esquire". Hann tekur einnig þátt í góðgerðarstarfsemi "Back to You".
Bláskógar

Bláskógar nefnist landsvæðið norðan, vestan og sunnan Þingvallavatns, þ.e. Þingvallaskógur og Þingvallahraun, allur sigdalurinn, skógi og kjarri vaxinn. Bláskógar við Þingvelli eru nefndir í Íslendingabók þar sem kemur fram að maður að nafni Þórir kroppinskeggi sem átti land í Bláskógum hafði orðið sekur um morð á þræl eða leysingja. Talið er líklegt að Þórir hafi búið á þeirri jörð sem síðar varð Þingvöllur. Land hans varð þess vegna allsherjarfé og lagt til alþingis.

Sveitarfélagið Bláskógabyggð varð til sem sveitarfélag 9. júní 2002 við sameiningu þriggja sveitarfélaga, Biskupstungnahrepps, Laugardalshrepps og Þingvallahrepps.
Steven Williams

Steven Williams (fæddur 7. janúar 1949) er bandarískur leikari sem er þekktastur fyrir hlutverk sín í 21 Jump Street, Supernatural, The X-Files og L.A. Heat.

Einkalíf.

Williams er fæddur í Memphis í Tennessee í Bandríkjunum en er alinn upp í Chicago. Hann var tilnefndur til Joseph Jefferson-verðlaunana fyrir leikara í aðalhlutverki í söngleiknum Joplin hjá St. Nicholas Theater Company í Chicago árið 1977.

Ferill.

Williams kom fyrst fram í kvikmyndinni "Cooley High" frá árinu 1975. Síðan þá hefur hann komið fram í mörgum kvikmyndum og sjónvarpsþáttum.

Hann hefur komið fram sem gestaleikari í mörgum vinsælum sjónvarpsþáttum: "The A-Team", "Dallas", "Equalizer", Veronica Mars, Criminals Minds og Cold Case.

Hann hefur einnig komið fram í kvikmyndum á borð við: Corrina, Corrina, Route 666,Halfway Decent og The Fear Chamber.

Verðlaun og tilnefningar.

Image verðlaunin

Normal Indy Horror kvikmyndahátíðin

Screen Actors Guild verðlaunin

Shockerfest
Listi yfir lögmenn Færeyja

Eftirfarandi er listi yfir lögmenn Færeyja frá upphafi til nútímans.
Hverfill

Hverfill eða hverfihreyfill, stundum kallaður "túrbína", er hreyfill, sem notar hraðfara gas eða vökva til að knýja hverfilhjólin. T.d. má nýta gufuafl eða vatnsafl til raforkuframleiðslu.